ช่วยหนุ่มมหาสารคามบ้านไฟไหม้ อัศจรรย์ พระบรมสาทิสลักษณ์ในหลวง ไม่ไหม้
เหล่ากาชาด เข้าช่วยเหลือ สองสามีภรรยาชาวมหาสารคาม บ้านถูกไฟไหม้ขณะออกไปช่วยทำริบบิ้นดำแจกแสดงความอาลัยพ่อหลวง ห้องที่เป็นไม้เสียหายหนัก แต่ยังพบความอัศจรรย์ พระบรมสาทิสลักษณ์ พระบาทสมเด็จพระปรมินทรมหาภูมิพลอดุลยเดช ไม่ได้รับความเสียหาย และพื้นที่ส่วนอื่นของบ้านก็ปลอดภัย เจ้าของบ้านเชื่อเพราะพระบารมีคุ้มครอง,วันที่ 22 ต.ค.2559 ผู้สื่อข่าวรายงานว่า ที่บ้านผักหนอก หมู่ที่ 6 ตำบลยางน้อย อำเภอโกสุมพิสัย จังหวัดมหาสารคาม นางนิศากร นนทะโชติ นายกเหล่ากาชาดจังหวัดมหาสารคาม พร้อมคณะฯ เดินทางเยี่ยมให้กำลังใจ พร้อมมอบสิ่งของ เงินช่วยเหลือเบื้องต้นแก่ชาวบ้านที่ประสบอัคคีภัย จำนวน 4 หลังคาเรือน หลังจากเมื่อวันที่ 20 ตุลาคม 2559 เกิดเหตุเพลิงไหม้ในบ้านเลขที่ 10 เสียหายทั้งหลัง โดยเพลิงลุกลามไปยังบ้านอยู่ติดกันอีก 3 หลัง โดยเฉพาะบ้านของนายเสรี และนางสนธิยา จตุเทน สามีภรรยา อาศัยอยู่บ้านเลขที่ 12 ซึ่งอยู่ทิศทางใต้ลม ถูกเพลิงไหม้เสียหายบริเวณที่สร้างด้วยไม้บนชั้นสองเกือบทั้งหมด รวมถึงข้าวของเครื่องใช้ในบริเวณดังกล่าวส่วนใหญ่ถูกเผาเป็นเถ้าถ่าน แต่พระบรมสาทิสลักษณ์ ของพระบาทสมเด็จพระปรมินทรมหาภูมิพลอดุลยเดช ไม่ได้รับความเสียหาย ทั้งที่อยู่บริเวณฝาผนังไม้ติดกับบ้านต้นเพลิง,นางสนธิยา และนายเสรี เล่าว่า ส่วนของบ้านที่ได้รับความเสียหายมากคือบริเวณชั้นสอง เดิมเป็นบ้านเก่าแก่ตั้งแต่รุ่นพ่อแม่ ต่อมาได้ต่อเติมขยายบ้านไปทางด้านหลัง โดยสร้างติดกันด้วยปูน และยังคงรักษาบ้านไม้เดิม มีข้าวของเครื่องใช้ของบรรพบุรุษเก็บรักษาเอาไว้ ขณะเกิดเหตุออกไปช่วยกันทำริบบิ้นสีดำอยู่ภายในโรงเรียนเพื่อแจกจ่ายให้กับประชาชนไว้แสดงความอาลัยพระบาทสมเด็จพระปรมินทรมหาภูมิพลอดุลยเดช เมื่อทราบข่าวว่าบ้านถูกไฟไหม้จึงรีบกลับมาดูแต่ก็สายเกินไปไม่สามารถเข้าบรรเทาเหตุได้ เพราะเพลิงกำลังลุกไหม้อย่างหนักและอยู่ใต้ลม ทำให้ลุกลามรวดเร็ว,อย่างไรก็ตาม หลังเพลิงสงบลงได้เข้ามาตรวจสอบความเสียหาย พบว่าสิ่งของทุกอย่าง รวมถึงหน้าต่าง ฝาผนัง เพดานกลายเป็นเถ้าถ่าน แต่พระบรมสาทิสลักษณ์ ของพระบาทสมเด็จพระปรมินทรมหาภูมิพลอดุลยเดช ที่เป็นกระดาษซึ่งอยู่บนฝาผนังไม้ ติดกับบ้านต้นเพลิง และเป็นจุดที่เห็นเพลิงไฟอย่างหนัก กลับไม่ได้รับความเสียหาย ขณะที่พื้นที่ส่วนอื่นของบ้านก็ได้รับความเสียหายไม่มาก จึงเชื่อว่าเป็นเพราะพระบารมีของพระบาทสมเด็จพระปรมินทรมหาภูมิพลอดุลยเดช ที่ทั้งสองคนรักและศรัทธามาตลอด บูชาอยู่เป็นประจำ ทำให้เกิดเหตุอัศจรรย์ดังกล่าว ช่วยให้บ้านเรือนส่วนอื่นเสียหายไม่มาก ไม่มีผู้ได้รับบาดเจ็บ เสียชีวิต และทรัพย์สินเงินทองก็ไม่เสียหายไปกับกองเพลิงจนหมด.
เหล่ากาชาด เข้าช่วยเหลือ สองสามีภรรยาชาวมหาสารคาม ที่บ้านถูกไฟไหม้ขณะออกไปช่วยทำริบบิ้นดำแจกแสดงความอาลัยพ่อหลวง ห้องที่เป็นไม้เสียหายหนัก แต่ยังพบความอัศจรรย์ พระบรมสาทิสลักษณ์ พระบาทสมเด็จพระปรมินทรมหาภูมิพลอดุลยเดช
รูปในหลวงไฟไม่ไหม้,ไฟไหม้,พระบรมสาทิสลักษณ์,ในหลวงสวรรคต,พระเจ้าอยู่หัวสวรรคต,รัชกาลที่ 9 สวรรคต,สิ้นรัชกาลที่ 9,พระบาทสมเด็จพระปรมินทรมหาภูมิพลอดุลยเดช,ประวัติในหลวง,รูปในหลวง,ภาพในหลวง,พระราชดำรัส,พระราชกรณียกิจ,พระบรมมหาราชวัง,อัศจรรย์